Danmark står over for en stor udfordring, når de nye F-35 kampfly skal finansieres. De er nemlig ekstremt dyre i drift, mener kritiker.

I dag anbefalede regeringen indkøb af 27 kampfly kaldet F-35A Lightning II.

I Norge er man allerede i gang med at testflyve de nye kampfly. Nordmændene får frem mod år 2025 tilført 52 F-35 fly.

Forsvarsanalytiker: Det er et meget dyrt fly

Forsvarsanalytiker John Berg gruer dog for det danske valg af kampfly. De er nemlig ekstremt dyre at holde på vingerne:

- Problemet ved F-35 er først og fremmest økonomisk. Indføringen af den infrastruktur som skal understøtte flyenes funktion er meget dyr. Og så koster det 30.000 dollars for hver time flyet er i luften. Det skal vi betale de næste 30-40 år for at holde flyene i luften, fortæller han til TV2.

Prisen for det norske indkøb af F-35 kampfly er cirka 56 milliarder kroner. Den første F-35'er lander i Norge næste år.

Den er dyr - og den er ringe

Kritikken af Danmarks næste kampfly stopper ikke her. John Berg kritiserer også flyets evner til at kæmpe i luften - såkaldte 'dogfights':

- Flyet har klare begrænsninger i luftkamp. Det kan ikke klare 'dogfights' med de mere udviklede flytyper, som udvikles eksempelvis i Rusland og Kina.

Dermed er han lodret uenig med den operative chef for Norges F-35 program, Martin Tesli.

F-35 er uegnet til luftforsvar

John Berg mener, at flyet har sine klare spidskompetencer i internationale operationer. Derimod er det ikke egnet til luftforsvar af egne territoriale grænser.

- Det er et fly, som er udviklet til en amerikansk angrebsstrategi, ikke til et småstatsforsvar som det norske og danske, forklarer han.

Han mener, at både Danmark og Norge har dummet sig ved købet af F-35.

- Når man lægger det økonomiske og det operative sammen, så er Joint Strike Fighter F-35 ikke det bedste valg. F-35 er muligvis lidt bedre for Danmark, fordi i deltager i internationale operationer. Men i Norge er flyenes primære funktion et luftforsvar af norske grænser, siger han til TV2.

Danmark skal beslutte sig

Det er nu op til partierne i forsvarsforliget - Venstre, Socialdemokraterne, Dansk Folkeparti, Radikale, Liberal Alliance, SF og Konservative - at beslutte hvilket fly, som bliver Danmarks næste kampfly.

De to andre modeller, som er i spil, er Boeings F/A-18 Super Hornet og Eurofighter Typhoon. Hvis partierne i forsvarsforliget beslutter sig for at følge regeringens anbefalinger, så vurderes det at købet af F-35A Lightning II løber op i cirka 30 milliarder kroner.